নিজস্ব সংবাদদাতা, সিদ্ধিরগঞ্জ, নারায়ণগঞ্জ, ৪ জুলাই ॥ নারায়ণগঞ্জের সোনারগাঁয়ে আওয়ামী লীগের দু’গ্রুপের ধাওয়া পাল্টাধাওয়া ও সংঘর্ষের ঘটনা ঘটেছে। এতে উভয় গ্রুপের কমপক্ষে ১০ জন আহত হয়েছে। শনিবার সন্ধ্যায় উপজেলার কাঁচপুর ইউনিয়নের কাঁচপুর ওমর আলী উচ্চ বিদ্যালয়ে এ সংঘর্ষের ঘটনা ঘটে। এ সময় বিক্ষুব্ধ নেতাকর্মীরা দরজা-জানালায় ব্যাপক ভাংচুর চালায়। খবর পেয়ে থানা পুলিশ ঘটনাস্থলে উপস্থিত হয়ে পরিস্থিতি নিয়ন্ত্রণে আনে।
পুলিশ ও এলাকাবাসী সূত্রে জানা গেছে, কাঁচপুর ইউনিয়ন আওয়ামী লীগের পক্ষ থেকে শনিবার সন্ধ্যায় কাঁচপুর ওমর আলী উচ্চ বিদ্যালয়ে ইফতার পার্টি আয়োজন করা হয়। ইফতার পার্টি অনুষ্ঠানে আওয়ামী লীগের সাবেক সংসদ সদস্য আব্দুল্লাহ আল কায়সার, থানা আওয়ামী লীগের ভারপ্রাপ্ত সভাপতি এ্যাডভোকেট শামসুল ইসলাম ভুইয়া, ভারপ্রাপ্ত সাধারণ সম্পাদক মাহফুজুর রহমান কালাম ও থানা আওয়ামী লীগের সদস্য মোশারফ ওমরকে অতিথি করা হয়। এ সময় আওয়ামী লীগের সাবেক সংসদ সদস্য আব্দুল্লাহ আল কায়সার ও থানা আওয়ামী লীগের সদস্য মোশারফ ওমরকে অবমূল্যায়নের অভিযোগ ওঠে। এ অভিযোগে তার সর্মথকরা উত্তেজিত হয়ে পড়ে। এক পর্যায়ে উভয় পক্ষের কর্মী-সর্মথক ও নেতাকর্মী সংঘর্ষের জড়িয়ে পড়ে। শুরু হয় ধাওয়া পাল্টাধাওয়া। সংঘর্ষে উভয়পক্ষের মানিক, ছাদেক, জিহাদ খান, শাহ আলম খান, পনির, ওবায়দুল হক মাস্টারসহ ১০ জন আহত হয়। সংঘর্ষের খবর পেয়ে থানা পুলিশের একটি দল ঘটনাস্থলে উপস্থিত হয়ে পরিস্থিতি নিয়ন্ত্রণে আনে।
# আওয়ামী-লীগ # আহত # ইফতার # পার্টি # সংঘর্ষ # সোনারগাঁ